Kultuuriministeerium

 min@kul.ee

Teie: 01.07.2024 nr 1-11/820-1

Meie 19.08.2024 KL 122-24

**Muuseumi-, muinsuskaitse- ja raamatukogupoliitika kujundamise ning rakendamise strateegiliste partnerite toetamise määruse eelnõust**

Eesti Omanike Keskliit (EOKL) tänab võimaluse eest esitada arvamus kultuuriministri määruse „Muuseumi-, muinsuskaitse- ja raamatukogupoliitika kujundamise ning rakendamise strateegiliste partnerite toetamise tingimused ja kord“, eelnõu (edaspidi: määruse eelnõu) kohta. EOKL tähelepanekud määruse eelnõu osas on järgmised:

1. Ühe huvikaitsja Kultuuriministeeriumi strateegiliseks partneriks „edutamine“ tekitab olukorra, kus strateegilise partneri huvid on teiste huvikaitsjate huvidest tugevamini kaitstud.
2. Strateegilise partneri instituudi loomine muudab huvikaitsjate ja ministeeriumi vahelise infovahetuse keerulisemaks ja bürokraatlikumaks. Seni toimub suhtlus ainult otse või ühise laua taga. Määruse eelnõu kohaselt hakkaks ministeeriumi ja huvikaitsjate vahelist suhtlust mõjutama ka strateegiline partner.
3. Kultuuriministeeriumi regulaarsest toetusest sõltuv strateegiline partner kaotab erapooletuse, mis toob kaasa kriitika vähenemise Kultuuriministeeriumi tegevuse suhtes.
4. Määruse eelnõust ei selgu, millise probleemi lahendamiseks strateegilise partneri instituut luuakse. Samuti puuduvad strateegilise partneri käega katsutavad eesmärgid, mille täitmata jätmise korral jäetakse toetus välja maksmata.
5. Võimalike strateegiliste partnerite ring on põhjendamatult kitsas. Näiteks ei kvalifitseeruks sellele ka EOKL ise, kelle puhul ei ole muinsuskaitsevaldkonna puhul kahtlust, et tegu on muinsuskaitsepiirangutega koormatud koduomanike huvikaitsjaga.
6. Määruse eelnõu hindamismetoodika on subjektiivne. Maksumaksja raha säästlikuks kasutamiseks tuleb kasutada riigihangete seaduses sätestatud vähempakkumuse metoodikat, milleks on vajalik määruse eelnõu eesmärk ja mõõdikud konkreetselt sõnastada.

Kokkuvõttes on määruse eelnõu strateegilise partneri/toetatu suhtes põhjendamatult vähenõudlik, väljavalitute ringi ebamõistlikult kitsendav ning rajatud valele valikukriteeriumile. Võiks arvata, et tegu on kattevarjuga Kultuuriministeeriumi soosikutele nn katuseraha maksmiseks.

Arvestades eeltoodu kõrval ka kultuurivaldkonna rahastamise taset, riigieelarve ees seisvaid väljakutseid ja ühiskonna ootust ausale asjaajamisele, teeb EOKL ettepaneku jätta määruse eelnõu kehtestamata ja selles planeeritud toetused välja maksmata.

Lugupidamisega,

Andry Krass

Juhatuse esimees